"Setswana Puo ya gae (HL)/P2 5 DBE/Ngwanaitseele 2019 NSC – Kaedi ya go tshwaya KAROLO YA B: PADI POTSO 6: POTSO YA TLHAMO LEBA SEIPONE – K Kgatea ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tiro ya motlhatlhojwa.  Tlhagiso e e reng lemorago le Motswagauteng a iphitlhelang mo go lona ga le a ka la mo kgoreletsa mo tswelelopeleng ya botshelo jwa gagwe, ke boammaaruri jo bo ka se ganediweng ka gope jaaka re itemogela mo ditiragalong tsa padi ya 'Leba Seipone'.  Motswagauteng o ne a latlhwa ke mmaagwe, mme se sa mo tlhokisa lerato le bothito jwa kgodiso ya gagwe, fela se ga se a ka sa mo kgoreletsa ka gope mo katlegong ya botshelo.  Motswagauteng o nnile le dikgwetlho tse di ka se lekanyediweng ka gope mo tsamaong ya gagwe ya botshelo, mme le fa go ntse jalo ga di a ka tsa mo ema pele mo go atlegeng ga gagwe kwa bokhutlong.  O gola jaana a sa itse mmaagwe ka a ne a mo utlwela ka batho ba ba neng ba mo kaya a le ntlheng ya Gauteng. Rraagwe le ena go ne go se ope mo batsading ba gagwe ba ba mo godisitseng yo a neng a mo itse. Gokatweng, mmaagwe Motswagauteng o ne a mo romela jaaka sephuthelwana kwa go nkokoagwe, e bong Mosadimogolo Ijelele gonne a ne a tshaba go thubela mongwaagwe lelapa ka ngwana a ne a tshwana le rraagwe mo phatleng.  Go supa fa maemo a a iphitlhelang a le mo go ona a se kitla a mo kgoreletsa mo go atlegeng ga gagwe mo botshelong, Motswagauteng o feleletsa a itse batsadi ba gagwe ba madi. O ne a bona mmaagwe mo nakong e khutshwanyane fa a ne a neelana ka bopaki kwa kgotlatshekelo, gonne a ne a atlholelwa botshelo jwa gagwe jotlhe gona. Se se salang ke gore, le fa a bone mmaagwe metsotswana e se kae fela, o ne a atlega ka mmatlasagagwe a se bone, mme pelotshwaana e boetse mannong, a bo a tswa foo a itse gore mmaagwe ke mang le gore lesika la gagwe ke lefe.  Temana ya go batla go itse batsadi ba gagwe e ne ya wediwa gonne dipotso tse a sa bolong go nna natso di arabilwe, ka ngwana mongwe le mongwe a na le tshwanelo ya go batla go itse batsadi ba gagwe ba madi.  Motswagauteng o ne a rakana le dikgobo le ditshotlo tsatsi lengwe le lengwe, e ka ne e le tsa ditsala, setšhaba gammogo le balosika ka ntlha ya tshobotsi ya gagwe.  Motswagauteng o sotlwa jaana ke batho ba a tsholwang nabo gonne mo setsong sa bantsho, go tshola ngwana le mosweu e le moila, ke ka moo re bonang setšhaba se sa mo amogele jaaka a ntse.  Motswagauteng ga a ka a ineela mo tshotlegong ya gagwe, mme a gwalalela mo thutong e a neng a e newa ke Mosadimogolo Ijelele ya gore a itebe mo seiponeng, mme a rate motho yo a mmonang. Ke ka ntlha e, re mmonang gompieno a atlegile mo botshelong. Kwalololo e ileditswe Phetla"